Det bliver nu kritiseret, at billetpriserne til den underjordiske koldkrigsbunker i Rold Skov er skruet så højt op, at det vil få social slagside, da mange slet ikke vil have råd.

For to uger siden åbnede Nordjyske Museer for salget af billetter til atombunkeren Regan Vest nær Gravlev. Interessen har været enorm, og billetterne er blevet revet væk. Det på trods af, at billetpriserne er meget høje. Flere er nu begyndt at kritisere Nordjyske Museer for at skrue priserne alt for højt op. En af dem, der er kritisk overfor den høje entrèpris er Sandi Jellesen, som er byrådsmedlem for Den Sociale Fællesliste i Rebild Kommune, hvor det ny museum ligger. - Vi er en familie på fem, og det vil så koste os over 1300 kroner at komme ind. Det tror jeg ikke, at vi kommer til prioritere sådan i den nærmeste fremtid, siger Sandie Jellesen. Billetpriserne begynder ved 270 kroner per snude for et besøg på Regan. Inklusive blandt andet en stor velkomstbygning har det kostet tæt på 80 millioner kroner at omdanne bunkeren til museum. Til sammenligning skal en voksen give 125 kroner for et besøg på Skagens Museum eller Kunsten i Aalborg. Også på Facebook får priserne en hård medfart. - Jeg er godt klar over, at det ikke er alle, som har en pengepung til det her. Men hvis vi sammenligner med andre museer og attraktioner, så rammer vi meget godt prisniveauet, siger direktøren for Nordjyske Museer, Lars Christian Nørbach, der dog ikke kan nævne ét museum i hele landet, som har en højere billetpris. Selv om billetprisen er høj, så mener museumsdirektøren godt, man kan forsvare den. - Vi må kun være et vist antal personer i bunkeren ad gangen, og gæsterne kan let fare vild i de 5500 kvadratmeter, som anlægget breder sig over. Så vi er nødt at have guider, der viser rundt, forklarer Lars Christian Nørbach som en af forklaringerne på billetprisen. Museumsgæsterne får altså ikke lov til at bevæge sig rundt på egen hånd i det store bunkeranlæg. De bliver lukket ind i grupper på 10 personer. Rebild Kommune har støttet museet i den underjordiske atombunker med over fem millioner kroner, så nu ærgrer det Sandie Jellesen, at Regan Vest går hen og bliver vel nok Danmarks dyreste museum. - Her i kommunen slår vi på, at kulturen skal være for alle. Med de her priser bliver det jo langt fra sådan, siger hun. Staten har støttet det ny museum med 20 millioner kroner, og Aalborg Kommune med fire millioner kroner, men mange nordjyder vil ikke få glæde af de skattekroner, der er blevet brugt. TV2 Nord har i indkøbscentret City Syd i Aalborg mødt flere, som er afskrækket af de høje billetpriser. - Mig og mine fire børn bliver hjemme. Det er for dyr en fornøjelse, siger Heidi Quist Nielsen fra Sønderholm. - Prisen burde kun være det halve, siger Simon Mikkelsen fra Hobro. Billetsalget viser dog, at der trods alt er en del, der vil betale prisen. Da billetterne kom til salg 1. november, blev der på bare et døgn solgt mere end 5000 billetter. Museet kan besøges fra 13. februar 2023.